# **โครงการฝึกอบรม “วิทยากรหลักสูตรการพัฒนานักวิจัย”**

# **(Training for the trainers) (แม่ไก่) ประจำปีงบประมาณ พ.ศ. ๒๕๖๑**

# สำนักงานคณะกรรมการวิจัยแห่งชาติ (วช.)

## ๑. หลักการและเหตุผล

สำนักงานคณะกรรมการวิจัยแห่งชาติ (วช.) มีภารกิจเกี่ยวกับการเสนอแนะนโยบาย ยุทธศาสตร์ มาตรการ และแนวทางการพัฒนา ส่งเสริม สนับสนุน ติดตามและประเมินผลการวิจัยของประเทศ รวมทั้งกำหนด ส่งเสริม และกำกับมาตรฐานการวิจัย ในฐานะหน่วยงานกลางระดับชาติ ทำหน้าที่เป็นหน่วยนโยบาย ในการพัฒนาบุคลากรด้านการวิจัยของประเทศ โดยการสร้างวิทยากรวิจัยที่มีความรู้ ความสามารถในการถ่ายทอดองค์ความรู้ต่างๆ ด้านการวิจัยเพื่อสร้างนักวิจัยรุ่นใหม่ รวมถึงการพัฒนาทักษะส่งเสริมนักวิจัยให้มีความเป็นมืออาชีพในด้านการวิจัยเพิ่มมากขึ้น ตามแผนการขับเคลื่อนและปฏิรูประบบวิจัย แบบบูรณาการของประเทศ และกรอบยุทธศาสตร์การวิจัยแห่งชาติ ๒๐ ปี ในการสร้างความสามารถในการแข่งขันของประเทศ แผนงานยุทธศาสตร์ส่งเสริมการวิจัยและพัฒนา ซึ่งเป็นการพัฒนาบุคลากรด้านการวิจัยทั้งในเชิงปริมาณและคุณภาพ

ในการพัฒนานักวิจัย ที่ผ่านมายังไม่สามารถเพิ่มนักวิจัยให้มีจำนวนมากอย่างรวดเร็ว อีกทั้งต้องพัฒนาให้นักวิจัยที่มีจำนวนเพิ่มขึ้นนั้น มีคุณภาพและสามารถนำการวิจัยมาประยุกต์ใช้สู่การใช้ประโยชน์ในระดับประเทศหรือพื้นที่ ดังนั้น ในปี พ.ศ. ๒๕๕๗ วช. จึงมีการพัฒนาหลักสูตรการฝึกอบรม “วิทยากรหลักสูตรการพัฒนานักวิจัย” (Training for the trainers) (แม่ไก่) โดยจัดทำหลักสูตร เพื่อใช้ในการฝึกอบรมนักวิชาการ นักวิจัย วิทยากรฝึกอบรม ตลอดจนบุคคลจากภาคส่วนอื่นๆ ที่เหมาะสม ซึ่งสรรหาและคัดเลือกโดย หน่วยงานที่ลงนามบันทึกข้อตกลงความร่วมมือทางวิชาการกับ วช. เพื่อสร้างวิทยากรฝึกอบรมหลักสูตรการพัฒนานักวิจัย (แม่ไก่) ที่เป็นวิทยากรที่มีคุณภาพจำนวนมากและสามารถดำเนินการฝึกอบรมนักวิจัยรุ่นใหม่ (ลูกไก่) ตามหลักสูตรที่ วช. กำหนด และเป็นเครือข่ายวิทยากรจัดการฝึกอบรมร่วมกับ วช.

วช. ได้ดำเนินการจัดโครงการฝึกอบรม “วิทยากรหลักสูตรการพัฒนานักวิจัย” (Training for the trainers) (แม่ไก่) มาอย่างต่อเนื่องตั้งแต่ปีงบประมาณ พ.ศ. ๒๕๕๗-๒๕๖๐ โดยร่วมมือกับกับหน่วยงานเครือข่ายดำเนินการจัดฝึกอบรม และในปีงบประมาณ พ.ศ. ๒๕๖๑ วช. มีแผนจะดำเนินการจัดโครงการฝึกอบรม “วิทยากรหลักสูตรการพัฒนานักวิจัย” (Training for the trainers) (แม่ไก่) ร่วมกับหน่วยงานเครือข่ายเพิ่มเติม จำนวน ๔ รุ่น ดังนี้

1. ภาคกลาง เครือข่าย มหาวิทยาลัยรังสิต จังหวัดปทุมธานี
2. ภาคใต้ เครือข่าย มหาวิทยาลัยวลัยลักษณ์ จังหวัดนครศรีธรรมราช
3. ภาคตะวันออกเฉียงเหนือ เครือข่าย มหาวิทยาลัยราชภัฏอุดรธานี จังหวัดอุดรธานี
4. ภาคเหนือ เครือข่าย มหาวิทยาลัยแม่ฟ้าหลวง จังหวัดเชียงราย

## ๒. วัตถุประสงค์

# ๒.๑ เพื่อสร้างวิทยากรฝึกอบรมหลักสูตรการพัฒนานักวิจัย (แม่ไก่) ให้มีวิทยากรที่มีคุณภาพจำนวนมากและสามารถดำเนินการฝึกอบรมนักวิจัย (ลูกไก่) ตามหลักสูตรที่ วช. กำหนด

# ๒.๒ เพื่อเสริมสร้างความร่วมมือระหว่าง วช. กับมหาวิทยาลัยและหน่วยงานต่างๆ เพื่อขยายผลการฝึกอบรมนักวิจัยอย่างมีคุณภาพเป็นจำนวนมากต่อไป

**๓. โครงสร้างหลักสูตร**

**ระยะเวลาการฝึกอบรมจำนวน ๕ วัน ประกอบด้วย**

จัดฝึกอบรมแบบ classroom และแบ่งกลุ่มภาคปฏิบัติ ประกอบด้วย

* 1. วิชาหลัก (ภาคทฤษฎี) จำนวน ๒๑ ชั่วโมง
  2. วิชาภาคปฏิบัติ จำนวน ๑๗ ชั่วโมง
  3. กิจกรรมเสริมหลักสูตร ๒ ชั่วโมง

**๓.๑ วิชาหลัก (ภาคทฤษฎี)**

หมวดที่ ๑ ปรัชญา หลักการ กระบวนการวิจัย และจรรยาบรรณการวิจัย

หมวดที่ ๒ การพัฒนาโจทย์คำถามวิจัย และการกำหนดวัตถุประสงค์ที่มุ่งสู่การใช้ประโยชน์

*(หมวดที่ ๑ และ หมวดที่ ๒ จำนวน ๓ ชั่วโมง)*

หมวดที่ ๓ ตัวแปร การทบทวนวรรณกรรม และข้อมูลที่เกี่ยวข้อง การสร้างกรอบแนวคิด

สมมติฐานการวิจัยและความคลาดเคลื่อนในการทดสอบสมมติฐาน

หมวดที่ ๔ แบบแผนการวิจัย การกำหนดแบบแผนการวิจัยที่เหมาะสมกับคำถามการวิจัยและ

วัตถุประสงค์การวิจัย (Research Design) การสุ่มตัวอย่าง

*(หมวดที่ ๓ และ หมวดที่ ๔ จำนวน ๓ ชั่วโมง)*

หมวดที่ ๕ ระเบียบวิธีการวิจัยเชิงคุณภาพ

หมวดที่ ๖ เทคนิคการรวบรวมข้อมูลและการวิเคราะห์ข้อมูลเชิงคุณภาพ

*(หมวดที่ ๕ และ หมวดที่ ๖ (วิจัยเชิงคุณภาพ) จำนวน ๓ ชั่วโมง)*

หมวดที่ ๕ หลักการวิจัยเชิงปริมาณ เครื่องมือวิจัย Statistical significance VS Practical significance

หมวดที่ ๖ ความเกี่ยวพันระหว่างระดับนัยสำคัญ ความคลาดเคลื่อนในการทดสอบสมมติฐาน และ

อำนาจการทดสอบ, การคำนวณขนาดตัวอย่างโดยใช้โปรแกรม G\*power

*(หมวดที่ ๕ และ หมวดที่ ๖ (วิจัยเชิงปริมาณ) จำนวน ๓ ชั่วโมง)*

หมวดที่ ๗ หลักการดำเนินงานวิจัยสู่นวัตกรรม *(หมวดที่ ๗ จำนวน ๓ ชั่วโมง)*

(R&D D&D Innovation การขยายผลจากหิ้งสู่ห้าง ๒ ชั่วโมง) (R๒R ๑ ชั่วโมง)

หมวดที่ ๘ การเขียนข้อเสนอการวิจัย

หมวดที่ ๙ การนำผลการวิจัยไปใช้ประโยชน์ (เชิงนโยบาย เชิงวิชาการ เชิงพาณิชย์ และเชิงสังคมชุมชน)

*(หมวดที่ ๘ และ หมวดที่ ๙ จำนวน ๓ ชั่วโมง)*

หมวดที่ ๑๐ เทคนิคการเป็นวิทยากรการสร้างแรงจูงใจ การสร้างสภาวะแวดล้อมที่เหมาะสม

สำหรับนักวิจัย/ชุมชนวิจัย และเทคนิคการวิพากษ์ *(หมวดที่ ๑๐ จำนวน ๓ ชั่วโมง)*

**๓.๒ วิชาภาคปฏิบัติ**

ปฏิบัติการที่ ๑ กำหนดโจทย์และบูรณาการความคิดร่วมกับสมาชิกในกลุ่ม เพื่อกำหนดปัญหาวิจัย

ในแต่ละพื้นที่ และสรุปการกำหนดโจทย์วิจัย คำถามวิจัย วัตถุประสงค์ (๒ ชั่วโมง)

ปฏิบัติการที่ ๒ เรื่อง ผู้แทนกลุ่มนำเสนอโจทย์ หัวข้อวิจัย คำถามวิจัย และวัตถุประสงค์การวิจัย

กลุ่มละ ๕ นาที และการออกแบบการวิจัย (จากแบบปฏิบัติการที่ ๑) (๓ ชั่วโมง)

ปฏิบัติการที่ ๓ การนำเสนอรายงานกลุ่ม จากปฏิบัติการชุดที่ ๑-๒ (๓ ชั่วโมง)

ปฏิบัติการที่ ๔ ช่องทางการนำผลงานวิจัย จากปฏิบัติการชุดที่ ๑-๒ ต่อยอดไปสู่การใช้ประโยชน์

และนำเสนอ (๖ ชั่วโมง)

เสวนา การขับเคลื่อนบุคลากรวิจัย สู่ประเทศไทย ๔.๐ (๓ ชั่วโมง)

**๔. วิธีการฝึกอบรม**

๔.๑ บรรยาย

๔.๒ การทำงานเป็นกลุ่ม

๔.๓ นำเสนอ

๔.๔ การถาม-ตอบ

**๕. วิทยากร**

ผู้ทรงคุณวุฒิจากสำนักงานคณะกรรมการวิจัยแห่งชาติ

**๖. คุณสมบัติผู้เข้ารับการฝึกอบรม**

การพิจารณาคุณสมบัติ “แม่ไก่” ต้องมีคุณสมบัติดังนี้

๑. วุฒิการศึกษา ปริญญาโท ขึ้นไปหรือเทียบเท่า

๒. อายุ ไม่เกิน ๕๕ ปี ณ ปีที่สมัคร

๓. สัญชาติ ไทย

๔. ประสบการณ์การทำงาน ทำงานในหน่วยงานไม่น้อยกว่า ๕ ปี

๕. ประสบการณ์ด้านการวิจัย

๕.๑ ด้านพัฒนาหรือวิจัยไม่น้อยกว่า ๘ ปี

๕.๒ เป็นหัวหน้าโครงการวิจัยมาไม่น้อยกว่า ๒ โครงการ

๖. คุณสมบัติเฉพาะด้าน

๖.๑ กรณีเป็นอาจารย์จากสถาบันอุดมศึกษา

**ต้องมี**ตำแหน่งทางวิชาการ ตั้งแต่ระดับผู้ช่วยศาสตราจารย์ หรือสูงกว่า

๖.๒ กรณีเป็นบุคลากรภาครัฐ/สถาบันการศึกษา

**ต้องมี**ตำแหน่งระดับชำนาญการพิเศษหรือเทียบเท่า หรือสูงกว่า

๖.๓ กรณีเป็นบุคลากรภาคเอกชน

**ต้องมี**ตำแหน่งระดับผู้จัดการฝ่าย/แผนก หรือเทียบเท่า หรือสูงกว่า

๗. การพิจารณา หน่วยงานเครือข่ายรับสมัครและเสนอรายชื่อและคุณสมบัติให้ วช. โดยมีคณะทำงาน พิจารณาคัดเลือกผู้เข้ารับการฝึกอบรม และประกาศรายชื่อผู้เข้ารับการฝึกอบรม

**๗. จำนวนผู้เข้ารับการฝึกอบรม**

ประมาณ ๕๐-๗๐ คน

**๘. ระยะเวลาการฝึกอบรม**

ภาคใต้ ร่วมกับเครือข่าย มหาวิทยาลัยวลัยลักษณ์

กำหนดจัดระหว่างวันที่ ๓-๗ กันยายน ๒๕๖๑ เวลา ๐๘.๐๐-๒๐.๐๐ น.

ณ จังหวัดนครศรีธรรมราช

**๙. การสมัครเข้ารับการฝึกอบรม**

ผู้ที่สนใจเข้ารับการฝึกอบรม ขอให้สมัครเข้ารับการฝึกอบรมกับหน่วยงานที่ลงนามบันทึกข้อตกลงความร่วมมือทางวิชาการกับ วช. ซึ่งเปิดรับสมัครตามประกาศสำนักงานคณะกรรมการวิจัยแห่งชาติ เรื่อง   
รับสมัครผู้เข้ารับการฝึกอบรม โครงการฝึกอบรม “วิทยากรหลักสูตรการพัฒนานักวิจัย” (Training for the trainers) (แม่ไก่) ของแต่ละรุ่น โดยจะต้องได้รับอนุมัติจากหน่วยงานต้นสังกัดให้เข้ารับการฝึกอบรม  
โดยไม่มีค่าลงทะเบียน

หน่วยงานที่ลงนามบันทึกข้อตกลงความร่วมมือทางวิชาการกับ วช. ขอให้สรรหา และรับสมัคร คัดเลือกบุคคลที่มีความพร้อม และสามารถเป็นวิทยากรสร้างนักวิจัยตามบันทึกข้อตกลงความร่วมมือทางวิชาการกับ วช. โดยตรวจคุณสมบัติของผู้สมัคร ซึ่งได้กรอกข้อความสมบูรณ์ในใบสมัครครบทุกหน้า   
พร้อมแนบหลักฐานประกอบการสมัคร ครบถ้วน

**๑๐. การประเมินผลการอบรม**

ในการจัดฝึกอบรม ได้แบ่งการประเมินผลการอบรมเป็น ๓ ส่วน คือ

๑๐.๑ การประเมินวิทยากร (ผู้ทรงคุณวุฒิ) แบบ วช.ป.๑ ประเมินจากความคิดเห็นของผู้รับการอบรม หลังเสร็จสิ้นการบรรยายในแต่ละหมวด

๑๐.๒ การประเมินภาพรวมการฝึกอบรม แบบ วช.ป.๒ ประเมินจากความคิดเห็นของผู้รับการอบรม หลังเสร็จสิ้นการบรรยายในแต่ละหมวด

๑๐.๓ การประเมินการเป็นวิทยากร (แม่ไก่) แบบ วช.ป.๓ ประเมินจากความคิดเห็นของผู้รับการอบรม ระหว่างการฟังการนำเสนองานกลุ่ม

**๑๑. การรับรองการฝึกอบรม**

มอบวุฒิบัตรให้แก่ผู้ผ่านการฝึกอบรม โดยพิจารณาจากเกณฑ์ ดังนี้

๑๑.๑ ระยะเวลาเข้าฝึกอบรมครบตามหลักสูตร โดยมีเงื่อนไขเข้ารับการฝึกอบรมดังนี้

๑) ลงชื่อเข้ารับการฝึกอบรม วันละ ๓ ครั้ง

๒) มีเวลาเข้ารับการฝึกอบรมภาคทฤษฎี ร้อยละ ๘๐ ขึ้นไป

๓) มีเวลาเข้ารับการฝึกอบรมภาคปฏิบัติ ร้อยละ ๘๐ ขึ้นไป

๔) เข้าสายภาคทฤษฎีมากกว่า ๓๐ นาที ทุกๆ ๒ ครั้ง คิดเป็นขาดภาคทฤษฎี ๑ ชั่วโมง

๕) เข้าสายภาคทฤษฎีมากกว่า ๑ ชั่วโมง ๓๐ นาที คิดเป็นขาดภาคทฤษฎี ๓ ชั่วโมง

๖) เข้าสายภาคปฏิบัติมากกว่า ๑๕ นาที ทุกๆ ๒ ครั้ง คิดเป็นขาดภาคปฏิบัติ ๑ ชั่วโมง

๑๑.๒ มีผลการเข้ารับการฝึกอบรมที่ผ่านเกณฑ์การประเมินตามที่กำหนด ซึ่งรวมทั้งการการเข้ารับการฝึกอบรมครบตามเกณฑ์ในข้อ ๑๒.๑

๑๑.๓ การส่งงาน (การบ้าน) ตามที่กำหนด

**๑๒. ผลที่คาดว่าจะได้รับ**

๑๒.๑ ประเทศมีนักวิจัยที่มีคุณภาพ มีความรู้ความเข้าใจ และทักษะ เพิ่มขึ้น

๑๒.๒ ประเทศมีวิทยากร ที่สามารถฝึกอบรมสร้างนักวิจัยที่มีคุณภาพ และสามารถทำวิจัยสู่การนำไปใช้ประโยชน์ในภาครัฐ ท้องถิ่น จังหวัด เอกชน ประชาสังคม ในส่วนภาคการผลิต อุตสาหกรรม พาณิชย์ การบริหาร บริการและการศึกษา เพิ่มขึ้น

๑๒.๓ วช. มีหน่วยงานที่ร่วมมือ ในการสร้างเครือข่ายวิทยากรฝึกอบรมนักวิจัย เพิ่มขึ้น

**๑๓. งบประมาณ**

งบประมาณระหว่างการฝึกอบรมสนับสนุนโดยสำนักงานคณะกรรมการวิจัยแห่งชาติ (วช.)  
ส่วนงบประมาณในการเดินทางมาเข้ารับการฝึกอบรม เบี้ยเลี้ยง ที่พัก และอื่นๆ ให้ผู้เข้ารับการฝึกอบรมเบิกจ่ายจากต้นสังกัดตามระเบียบกระทรวงการคลัง

**๑๔. หน่วยงานที่รับผิดชอบโครงการ**

**สำนักงานคณะกรรมการวิจัยแห่งชาติ (วช.)**

**ที่อยู่** งานพัฒนาทรัพยากรบุคคล กลุ่มทรัพยากรบุคคล ชั้น ๒ อาคาร วช. ๒

สำนักงานคณะกรรมการวิจัยแห่งชาติ ๑๙๖ ถนนพหลโยธิน แขวงลาดยาว

เขตจตุจักร กรุงเทพฯ ๑๐๙๐๐

**โทรศัพท์** ๐ ๒๕๖๑ ๒๔๔๕ ต่อ ๘๓๕ , ๘๓๘

**เว็บไซต์** http://www.nrct.go.th/training

**อีเมล์** hrd@nrct.go.th

**มหาวิทยาลัยวลัยลักษณ์**

**ที่อยู่** สถาบันวิจัยและนวัตกรรม มหาวิทยาลัยวลัยลักษณ์

๒๒๒ มหาวิทยาลัยวลัยลักษณ์ ตำบลไทยบุรี อำเภอท่าศาลา

จังหวัดนครศรีธรรมราช ๘๐๑๖๑

**โทรศัพท์** ๐-๗๕๖๗-๓๕๖๖, ๐-๗๕๖๗-๓๕๕๗-๘

**เว็บไซต์** http://ird.wu.ac.th

**อีเมล์** dladdawa@wu.ac.th